आज से तकरीबन 31 साल पहले दक्षिण के निर्देशक संगीतम श्रीनिवास राव कमल हासन-अमला अभिनीत साइलेंट फिल्म 'पुष्पक' लाए थे, जो उस दौर में न केवल आलोचकों द्वारा सराही गई थी बल्कि बॉक्स ऑफिस पर भी अपना जलवा दिखाने में कामयाब रही थी। तकरीबन 3 दशक बाद दक्षिण के निर्देशक कार्तिक सुब्बाराज भी कोरियॉग्रफर-डांसर-ऐक्टर-डायरेक्टर प्रभुदेवा को लेकर 'मरक्यूरी' जैसी साइलेंट थ्रिलर ले आए, जिसमें न कोई संवाद है और न ही कोई नाच-गाना मगर यह फिल्म अपने कमजोर प्लॉट और असंगत क्लाइमेक्स की वजह से मार खा गई।कहानी: फिल्म की कहानी एक ऐसे इलाके की है, जहां के लोगों की मौत 'मरक्यूरी' के कारण हुई है। उसी इलाके में 5 गूंगे युवाओं की टोली (सनथ रेड्डी, दीपक परमेश, अनीश पद्मन, शशांक और इंदुजा) इंदुजा का जन्मदिन मनाने और नाइट आउट के इरादे से एक बंगले में आते है। मस्ती-मजाक और प्यार-मोहब्बत के माहौल में उस वक्त खलल पड़ जाता है, जब रात ड्राइव के दौरान उनका वास्ता प्रभुदेवा की लाश से पड़ता है। वह लाश उनकी गाड़ी से एक जंजीर के जरिए कुछ इस तरह से बंधी हुई मिलती है कि उनके लिए उस लाश को ठिकाने लगाने के अलावा और कोई चारा नहीं रह जाता। लाश को ठिकाने लगाने के बाद इन युवाओं को कई खौफनाक हादसों से गुजरना पड़ता है। अब वे खौफनाक हादसे क्या हैं, इसे अगर हमने बता दिया तो कहानी का मजा खतम हो जाएगा। बेहतर है, आप इसे फिल्म में देखें।रिव्यू: इसमें कोई दो राय नहीं कि 'पिज्जा' जैसी हॉरर-थ्रिलर फिल्म में लेखन की जिम्मेदारी निभाने वाले कार्तिक सुब्बाराज ने 'मरक्यूरी' जैसी साइलेंट फिल्म के जरिए लेखक-निर्देशक के रूप में सिनेमा में प्रयोगधर्मिता की पहल की है। फिल्म की शुरुआत थ्रिलर अंदाज में होती है। फिल्म का फर्स्ट हाफ कसा हुआ है, जहां हॉरर और थ्रिल बरकरार रहता है मगर सेकंड हाफ तक जाते-जाते कहानी का टायर पंचर होने लगता है और क्लाइमेक्स कन्फ्यूजन पैदा कर देता है। फिल्म के आखिर में निर्देशक ने कहानी को मरक्यूरी के विस्फोट से मरनेवालों के आंकड़ों से जोड़ने की कोशिश की है, जिसमें भोपाल गैस कांड को भी शामिल किया गया है। ये आंकड़े इस थ्रिलर-हॉरर कहानी में कहीं भी तर्कसंगत मालूम नहीं होते। हां, कार्तिक गूंगे और अंधे किरदारों के बीच होने वाले चूहे-बिल्ली के खेल के जरिए थ्रिल तो पैदा करते हैं, मगर प्रभुदेवा का भुतहा गेटअप और बॉडी लैंग्वेज से डराने में असफल रहते हैं। फिल्म का तकनीकी पक्ष मजबूत है। संतोष नारायण का संगीत बिना संवादों वाली इस फिल्म में अपने साउंड इफेक्ट से रोमांच पैदा करता है। कांच की किरचों की टूटने की आवाज हो या स्पीकर का शोर, तमाम साउंड इफेक्ट्स कमाल के हैं। उत्कृष्ट कैमरा वर्क के लिए एस तिर्रु तालियों के हकदार साबित हुए हैं। ऐक्टिंग: अभिनय पक्ष की बात करें, तो प्रभुदेवा ने अंधे और हॉरर किरदार के साथ न्याय किया है मगर जिस तरह फिल्म प्रमोशन में उन्हें खूंखार विलेन के रूप में प्रचारित किया गया था उस हिसाब से उनसे उम्मीदें ज्यादा थीं। अन्य किरदार साइन लैंग्वेज में बात करते नजर आते हैं और वे अपने चरित्रों को बखूबी निभा ले जाते हैं, मगर इन कलाकारों में सनथ रेड्डी और इंदुजा की परफॉर्मेंस याद रह जाती है। क्यों देखें: अगर आप एक्सपेरिमेंटल सिनेमा के शौकीन हैं तो यह फिल्म देख सकते हैं।